
LATVIJAS REPUBLIKAS MINISTRU KABINETS

	17.06.2008
	Noteikumi nr. 445


Rīgā 

Noteikumi par zvērinātu notāru amata apliecības un amata zīmes paraugiem un to izsniegšanas un anulēšanas kārtību


(prot. Nr.42  21.§)

 

Izdoti saskaņā ar

Notariāta likuma

43.panta pirmo daļu
 

I. Vispārīgais jautājums

 

1. Noteikumi nosaka:

1.1. zvērināta notāra amata apliecības paraugu;

1.2. zvērināta notāra amata zīmes paraugu;

1.3. zvērināta notāra amata apliecības un zvērināta notāra amata zīmes izsniegšanas un anulēšanas kārtību.

 

II. Amata apliecība

 

2. Zvērināta notāra amata apliecību (turpmāk – apliecība) (1.pielikums) zvērināts notārs uzrāda, veicot amata pienā​kumus. Apliecība atbilst šādām prasībām:

2.1. tā ir atverama;

2.2. tās izmērs – 220 x 60 mm;

2.3. tās vāks ir no tumši zilas ādas;

2.4. tās vāka augšdaļā (vidū) atveidots papildinātais mazais valsts ģerbonis un zem tā (vidū) trijās rindās izkārtots teksts ar drukātiem burtiem: 

"LATVIJAS REPUBLIKA

ZVĒRINĀTA NOTĀRA

APLIECĪBA";

2.5. tās atvērumā ir šāda informācija:

2.5.1. kreisajā pusē:

2.5.1.1. zvērināta notāra fotogrāfija (tās izmērs – 30 x 40 mm);

2.5.1.2. apliecības numurs (apliecības kārtas numurs Zvērinātu notāru amata apliecību reģistrācijas žurnālā);

2.5.1.3. apliecības lietotāja paraksts;

2.5.1.4. apliecības izsniegšanas datums;

2.5.1.5. Tieslietu ministrijas zīmogs;

2.5.2. labajā pusē:

2.5.2.1. zvērināta notāra vārds un uzvārds, personas kods un amata vieta (attiecīgās apgabaltiesas darbības teritorija);

2.5.2.2. tieslietu ministra paraksts un tā atšifrējums.

 

III. Amata zīme

 

3. Zvērināta notāra amata zīmi (turpmāk – amata zīme) (2.pielikums) zvērināts notārs nēsā, pildot amata pienākumus. Amata zīme atbilst šādām prasībām:

3.1. tai ir ovāla forma. Amata zīmes centrā, apvīts ar ozollapu vainagu, attēlots valsts mazais ģerbonis, zīmogs, papīra rullis un spalva;

3.2. to izgatavo no metāla sudraba krāsā. Lai piestiprinātu amata zīmi, tās piespraude otrā pusē ir no metāla. Amata zīmē ietverto mazo valsts ģerboni, zīmogu, papīra rulli un spalvu attēlo zelta krāsā;

3.3. tās otrā pusē iegravēts attiecīgās amata zīmes kārtas numurs.

 

4. Amata zīmes izmēri:

4.1. kopējais garums – 37,5 mm;

4.2. ozollapu vainaga platums platākajā vietā – 23 mm;

4.3. ģerboņa platums – 8 mm;

4.4. ģerboņa garums – 11,5 mm;

4.5. garums no zīmoga augšējās daļas līdz papīra ruļļa apakšējai malai – 25 mm;

4.6. papīra ruļļa slīpums – 40° leņķis.

 

IV. Apliecības un amata zīmes izsniegšanas un anulēšanas kārtība

 

5. Apliecību un amata zīmju izgatavošanu nodrošina Latvijas Zvērinātu notāru padome.

 

6. Apliecību un amata zīmi zvērinātam notāram Tieslietu ministrija izsniedz ne vēlāk kā triju darbdienu laikā pēc zvērināta notāra iekļaušanas zvērinātu notāru sarakstā.

 

7. Tieslietu ministrija uzskaita izsniegtās apliecības un amata zīmes zvērinātu notāru amata apliecību reģistrācijas žurnālā un zvērinātu notāru amata zīmju reģistrācijas žurnālā, norādot zvērināta notāra vārdu, uzvārdu, personas kodu, apliecības un amata zīmes numuru un ziņas par to izsniegšanu vai anulēšanu.

 

8. Ja apliecībā ietvertā informācija par zvērinātu notāru ir mainījusies, zvērināts notārs par to piecu darbdienu laikā informē Tieslietu ministriju un Latvijas Zvērinātu notāru padomi un iesniedz attiecīgu dokumentu, kas apstiprina informācijas izmaiņas. Jaunu apliecību zvērinātam notāram Tieslietu ministrija izsniedz ne vēlāk kā triju darbdienu laikā pēc dokumenta saņemšanas, kas apstiprina apliecībā ietvertās informācijas izmaiņas.

 

9. Ja apliecība vai amata zīme nozaudēta, nozagta, iznīcināta vai bojāta, zvērināts notārs nekavējoties par to informē Tieslietu ministriju un Latvijas Zvērinātu notāru padomi. Jaunu apliecību vai amata zīmi Tieslietu ministrija zvērinātam notāram izsniedz ne vēlāk kā triju darbdienu laikā pēc attiecīgas informācijas saņemšanas.

 

10. Apliecība un amata zīme uzskatāma par nederīgu, ja zvērināts notārs ir miris, atcelts vai atbrīvots no amata, kā arī ja apliecība vai amata zīme nozaudēta, nozagta, iznīcināta vai bojāta. Apliecība uzskatāma par nederīgu arī tad, ja tajā ietvertā informācija mainījusies un šo noteikumu 8.punktā minētajā termiņā zvērināts notārs par to nav informējis Tieslietu ministriju un Latvijas Zvērinātu notāru padomi. 

 

11. Zvērināts notārs apliecību un amata zīmi nodod Tieslietu ministrijā ne vēlāk kā nākamajā darbdienā pēc viņa atstādināšanas, atcelšanas vai atbrī​vošanas no amata. Ja atstādināto zvērinātu notāru atjauno amatā, Tieslietu ministrija atdod zvērinātam notāram viņa apliecību un amata zīmi.

 

12. Ja zvērināts notārs ir miris, atcelts vai atbrīvots no amata, Tieslietu ministrija ne vēlāk kā 10 dienu laikā pēc attiecīgās informācijas saņemšanas ievieto laikrakstā "Latvijas Vēstnesis" sludinājumu par apliecības un amata zīmes atzīšanu par nederīgu. Ja apliecība vai amata zīme nozaudēta, nozagta, iznīcināta, bojāta vai mainījusies tajā ietvertā informācija, sludinājumu laikrakstā "Latvijas Vēstnesis" ievieto zvērināts notārs.

 

V. Noslēguma jautājumi

 

13. Līdz šo noteikumu spēkā stāšanās dienai zvērinātiem notāriem izsniegtās apliecības ir derīgas līdz to nodošanai Tieslietu ministrijai, bet ne ilgāk kā līdz 2008.gada 1.oktobrim. 

 

14. Tieslietu ministrija līdz 2008.gada 31.oktobrim ievieto laikrakstā "Latvijas Vēstnesis" sludinājumu par šo noteikumu 13.punktā iesniegto apliecību atzīšanu par nederīgām. 

 

 

Ministru prezidents                                                     I.Godmanis

 

Tieslietu ministrs                                                        G.Bērziņš



1.pielikums

Ministru kabineta

2008.gada 17.jūnija

noteikumiem Nr.445

 

Zvērināta notāra amata apliecības paraugs

 

1. Zvērināta notāra amata apliecības vāks:

2. Zvērināta notāra amata apliecības atvērums:

Tieslietu ministrs                                                        G.Bērziņš



2.pielikums

Ministru kabineta

2008.gada 17.jūnija

noteikumiem Nr.445

 

Zvērināta notāra amata zīmes paraugs

 

Zvērināta notāra amata zīmes grafiskais attēls.

Tieslietu ministrs                                                         G.Bērziņš
